P r e d k l a d a c i a   s p r á v a

     Návrh transformácie Štátneho fondu zdravia do kapitoly Ministerstva zdravotníctva Slovenskej republiky s účinnosťou od 1. 1. 2002 sa predkladá v súlade s uznesením vlády Slovenskej republiky č. 904  zo dňa 26. septembra 2001 k návrhu zákona o zrušení niektorých štátnych fondov, o niektorých opatreniach súvisiacich s ich zrušením a o zmene a doplnení niektorých zákonov, ktorým vláda v bode D. 1. súhlasila so zrušením Štátneho fondu zdravia a v bode E. 6. uložila ministrovi zdravotníctva Romanovi Kováčovi do              15. novembra 2001 predložiť návrh jeho transformácie na rokovanie vlády.
 
     V návrhu transformácie sú uvedené

1) 	dôsledky transformácie Štátneho fondu zdravia do kapitoly Ministerstva zdravotníctva Slovenskej republiky,

2) 	spôsob transformácie príjmov Štátneho fondu zdravia do štátneho rozpočtu a technika prevzatia správy jeho záväzkov a pohľadávok,

3) 	transformácia činnosti Štátneho fondu zdravia do kapitoly Ministerstva zdravotníctva Slovenskej republiky.

     Po schválení návrhu zákona o zrušení niektorých štátnych fondov, o niektorých opatreniach súvisiacich s ich zrušením a o zmene a doplnení niektorých zákonov budú odbornými útvarmi Ministerstva zdravotníctva Slovenskej republiky a Štátnym fondom zdravia plnené opatrenia, ktoré boli prijaté s cieľom zabezpečiť úlohy na úseku správy doterajších vlastných príjmov Štátneho fondu zdravia, vykonania jeho účtovnej závierky, delimitácie jeho majetku, zamestnancov a finančných prostriedkov  k 31. 12. 2001 a ďalších úloh súvisiacich s transformáciou Štátneho fondu zdravia do kapitoly Ministerstva zdravotníctva Slovenskej republiky.

     Návrh transformácie Štátneho fondu zdravia do kapitoly Ministerstva zdravotníctva Slovenskej republiky s účinnosťou od 1. 1. 2002 nebol predložený na medzirezortné pripomienkové konanie s tým, že prípadné zmeny alebo doplnky, ktoré vyplynú z Národnou radou Slovenskej republiky schváleného zákona o zrušení niektorých štátnych fondov, o niektorých opatreniach súvisiacich s ich zrušením a o zmene a doplnení niektorých zákonov, budú do návrhu zapracované dodatočne.